ચિત્કાર નાટક અને સુજાતા મહેતા એકમેકનાં એવા પર્યાય બની ચૂકયાં છે જેનો જોટો જડવો મુશ્કેલ છે. મનોરોગીનાં પાત્રને તેમણે અદ્દલ એ રીતે ભજવ્યું કે દર્શક ભૂલી જાય કે સામે અભિનેત્રી છે કે સાચ્ચે કોઇ મનોરોગી સ્ત્રી. જો કે, પાત્રનો અંચળો ઉતારીને એ તમારી સામે આવે ત્યારે એ જ સાહજિક, મોજિલા, ઉત્સાહી અને સંપૂર્ણપણે કામને સમર્પિત એવા અદના અદાકારા છે સુજાતા મહેતા. કલાકાર જ્યારે પાત્રમાં ઓતપ્રોત થઇ જાય ત્યારે સુજાતા મહેતા જેવી સફળતા પામે છે. સફળતાનાં ઉચ્ચ શિખરે બિરાજતાં સુજાતા મહેતાએ બાળનાટકો દ્વારા રંગમંચ પર પ્રતિભાશાળી પ્રવેશ કરી લીધો હતો. ત્યારબાદ તો ઉપેન્દ્ર ત્રિવેદી સાથે ‘પેરેલિસિસ’માં, દૂરદર્શનનાં ટીવી નાટકોમાં તેમજ પ્રવીણ જોશીનાં આઇએનટીમાં પણ યાદગાર અભિનય આપ્યો હતો. ‘તો જેનાં 800 જેટલા શો થઇ ચૂકયા છે તેવા ‘ચિત્કાર’ નાટકનો તેમનો અભિનય ચિરકાલીન અને સ્મરણીય બની રહ્યો. ઉપરાંત દૂરદર્શનની શરદબાબુની ‘શ્રીકાંત’ નવલકથા પર આધારિત શ્રેણીમાં રાજલક્ષ્મીનું અવિસ્મરણીય પાત્ર તેમણે ભજવ્યું હતું. તો હિન્દી ફિલ્મ પ્રતિઘાતની તેમની ભૂમિકા આજેય વખણાય છે. તેમના નાટક પરથી જ બનેલી ગુજરાતી ફિલ્મ ચિત્કાર રજૂ થઇ છે ત્યારે તેમણે ફીલિંગ્સ સાથે તેમની આ અભિનય યાત્રાની ગોષ્ઠિ મોકળા મને કરી હતી.